Bi Awbendê Ilisuyî wazenê Qezaya Heskîfî ya ke 12 hezar serre yo binê awe de bimana. Heskîfî de talankerdiş û rijnayîşê ca û waranê tarîxîyan dewam keno. Zaf berhemê tarîxî Heskîfî ra gênê benê û cayê înan de TOKÎyan înşa kenê.
Vervatoxê Cehdkerdişê Ciwîyayîşî yê Heskîfî Ridvan Ayhanî derheqê rewşa peyêne ya Heskîfî de ANFyî reyde qisey kerd û ard ziwan ke seba xelisnayîşê Heskîfî hema zî hêvî esta û vat: "Ganî seba naye zî merdim vengê xo berz biko û nêverdo ke awbend bêro viraştene. Senî ke wextê felaketêkê xozayî de yan zî serebûtêkê bînî de rojname û televîzyonan de qisey kenê ganî seba Heskîfî zî qisey bikê. Qirkerdişê kulturî yeno kerdene. No felaket o û ganî her kes vera nê felaketî vengê xo vejo."
"Heskîf seba pêro merdimîya dinya mîrasê tarîxî yo. Ma wazenê destpêkê Heskîfî bêro pawitene û cigêrayene. Wayîrvejîyayîşê Heskîfî wayîrvejîyayîşê merdimîye yo. Hema zî hêvî esta. Ma eşkenê Heskîf bixelisnê. Seba naye zî ganî merdim vengê xo berz biko û nêverdo ke awbend b3ero viraştene. ''
''Ma vera restorasyonî nîyê. La Heskîf bi bombayan û betonan yeno restorekerdene. Ganî esasê pawitişê tarîxî ser o bêro restorekerdene. Armancê înan têna no yo ke tîya bêmerdiman biverdê. 199 cayê cuye binê awe de manenê. 100 hezar merdimî do bê war û mal bimanê. Erdê tewr bibereket binê awe de bimanê. Citkarî, zîret û heywanî zî di xelas bibê. Awbendê Ilisuyî gef ro Iraqî zî waneno. "
Ayhanî îfade kerd ke zaf berhemê tarîxî yê Heskîfî sey  Turbeya Zeynelbegî, Turbeya Îmam Abdullah, Mînareyê Camîyê El-Rizikî, Camî û Mînerayê Selahattîn Eyûbî, Hemama Artuklu û Berê Roma heta nika ameyî rijnayene û berdene bi cayê bînan. Ayhanî vat: "Tarîx cayê xo de rind o. Biverdê cayê xo de bimano."
"Gelîya Botanî zî gelîyanê girîngan ê Mezopotamya ra ya. Çemê Botanî yo ke gelî ra derbaz beno çimeyanê girîngan ê awe yê herêmî de ca gêno. Awbendê Îlisuyî gef ro Gelîya Botanî zî keno."
